Diari Oficial de la Generalitat Valenciana


Sumari del DOGV 6317, del 23-07-2010 (2010/7852)

Acord de la Comissió Territorial d'Urbanisme de València de data 31 de març de 2010, relatiu a la modificació puntual número 14 del Pla general, remés per l'Ajuntament d'Alaquàs. Expedient número 2010/0087 Alaquàs.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6317

Data del DOGV
:   23-07-2010

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2010/7852


Data del document
:   31-03-2010

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Anunci

Descriptors 

:   * Alaquàs
    * pla d'urbanisme

Acord de la Comissió Territorial d'Urbanisme de València de data 31 de març de 2010, relatiu a la modificació puntual número 14 del Pla general, remés per l'Ajuntament d'Alaquàs. Expedient número 2010/0087 Alaquàs. [2010/7852]  
Vist l'expedient de referència i de conformitat amb els següents,  
Antecedents  
Primer. Tramitació municipal  
El Projecte es va sotmetre a informació pública per Acord del Ple de l'Ajuntament de 17 de desembre de 2009. Transcorregut el període d'exposició pública, conforme a l'art. 83 de la Llei 16/2005, urbanística valenciana (d'ara endavant LUV), mitjançant l'anunci publicat en el periòdic Levante-El Mercantil Valenciano de 22 de desembre de 2009 i DOCV núm. 6177 de 4 de gener de 2010, durant el qual no es van presentar al·legacions, va ser aprovat provisionalment pel Ple de la corporació el 22 de febrer de 2010, i s'acordà la remissió de l'expedient complet a aquesta Conselleria per a l'aprovació definitiva. L'expedient té entrada en el Registre de la Comissió Territorial d'Urbanisme l'1 de març de 2010.  
Segon. Documentació  
S'ha aportat el projecte de modificació puntual del Pla general que conté memòria informativa i justificativa, plànols d'informació i ordenació, i expedient administratiu. Tots els documents estan diligenciats com cal.  
Tercer. Objecte  
L'objecte de la modificació puntual núm. 14 del Pla general d'ordenació urbana d'Alaquàs consisteix en l'assignació d'ús detallat d'equipament dotacional públic educativodocent a la parcel·la delimitada pels carrers Jaume I, Dr. Fleming, Camí Vell de Torrent i per les instal·lacions del complex esportiu el Bovalar, l'ús detallat actual del qual és el de dotacional publicoesportiu.  
Quart. Determinacions del projecte  
Els terrenys objecte de la modificació puntual tenen la classificació de sòl urbà i la qualificació de sòl dotacional d'ús esportiu, sistema general.  
Es pretén el canvi d'ús d'una superfície 12.000 m² delimitada pels carrers Jaume I, Doctor Fleming, Camí Vell de Torrent i sòl industrial - c/ de Sant Martí.  
La parcel·la, segons el planejament vigent, no té definit cap paràmetre urbanístic, per la qual cosa no posseeix edificabilitat, coeficient d'ocupació de parcel·la, distància a límits, nombre de plantes, alçària de cornisa, tipologia edificatòria, nombre de places d'aparcament i la Conselleria d'Educació pot, segons el projecte presentat, aplicar els paràmetres urbanístics que considere pertinents per a l'ús detallat assignat.  
Cinqué. Informes sectorials  
En l'expedient s'han sol·licitat informes els organismes següents:  
- Confederació Hidrogràfica del Xúquer  
- Conselleria de Cultura i Esports.  
- Conselleria d'Educació.  
- Ajuntament de Picanya  
- Ajuntament de Xirivella  
- Ajuntament de Torrent  
L'11 de gener de 2010 l'Ajuntament de Torrent emet un informe en què s'indica que la modificació proposada no té incidència en el municipi de Torrent.  
El 4 de gener de 2010 la Conselleria d'Educació, Direcció General de Règim Econòmic emet un informe en sentit favorable. De l'informe cal destacar que a petició de CIEGSA el director general d'Ordenació i Centres Docents, Rafael Carbonell Peris, en escrit de data 21 de gener de 2010 i a causa de l'existència d'un col·lector soterrat a la parcel·la de 12.000 m², el qual lliure de servituds es redueix a 9.221 m², autoritza l'exoneració en el CEIP Ciutat de Cremona dels espais següents: habitatge del conserge, joc de pilota valenciana, pista esportiva de 29 x 44 m i zona d'aparcament. Es considera suficient la porció de parcel·la utilitzable de 9.221 m² per a la construcció del nou CEIP Ciutat de Cremona (3 línies), si bé amb l'ajustament del programa de necessitats autoritzat per l'escrit abans esmentat de data 21 de gener de 2010. Així mateix, s'indica que els paràmetres urbanístics que el planejament municipal establisca per a la parcel·la escolar no han d'estar en contradicció amb el que estableix aqueixa Administració. Les limitacions edificatòries no seran més desfavorables que les següents:  
- Coeficient d'edificabilitat =>1  
- Coeficient d'ocupació de parcel·la => 50%  
- Distància a límits o façanes, sense cap limitació.  
- Nombre de plantes =>3  
- Alçària de cornisa => 12 m  
- Formes dels edificis i les cobertes d'aquests, sense limitació.  
- Nombre de places d'aparcament = nombre de places docents  
El 3 de març de 2010 la Confederació Hidrogràfica del Xúquer emet un informe favorable.  
S'han emés informes del tècnic d'Administració general - director d'Urbanisme de l'Ajuntament d'Alaquàs, conformat pel secretari, per exigència dels articles 172 i 175 del Reglament d'organització i funcionament de les administracions locals.  
Respecte als informes no emesos cal indicar que la falta d'emissió en el termini d'un mes dels informes o dictàmens assenyalats en l'article 83 de la LUV no interromp la tramitació de la modificació puntual.  
Sisé. Planejament vigent  
Alaquàs disposa de Pla general, aprovat per la Comissió Territorial d'Urbanisme el 10 de gener de 1991setembre de 2003 i publicat en el Butlletí Oficial de la Província núm. 139, de 13 de juny de 1991.  
Seté. Informe de la Comissió Informativa  
La Comissió Informativa de la Comissió Territorial d'Urbanisme de València, en sessió celebrada el 26 de març de 2010, per unanimitat, va emetre un informe relatiu al projecte que ens ocupa, complint així el que preceptua l'art. 11 del Decret 162/2007, de 21 de setembre, del Govern Valencià, pel qual s'aprova el Reglament dels òrgans territorials i urbanístics de la Generalitat.  
Fonaments jurídics  
Primer. Aspectes formals  
La documentació està completa i la tramitació ha sigut correcta, d'acord amb el que preveu l'article 83 i següents de la LUV.  
Segon. Valoració global  
Les consideracions que s'han de realitzar sobre les modificacions preteses són les següents:  
Quant a l'exigència legal de mantenir l'equilibri de les dotacions públiques, atés que es tracta d'un canvi de qualificació, la superfície dotacional de l'equipament públic no varia, d'acord amb el que disposa l'article 94.2 de la LUV.  
L'interés públic està suficientment justificat, ja que amb aquesta modificació es pretén planificar de forma ordenada i progressiva el nombre de línies educatives necessàries per a donar resposta a la demanda creixent prevista per a la zona en els pròxims anys. L'Ajuntament justifica que les necessitats esportives actuals i futures estan àmpliament garantides amb el sòl d'ús esportiu destinat en el Pla general, del qual es pot prescindir de part d'aquest ús, en concret de la parcel·la objecte d'aquesta modificació puntual, sense deixar d'atendre les necessitats esportives d'Alaquàs.  
La modificació puntual proposada no introdueix cap variació sobre l'ordenació detallada de la zona, ni sobre les condicions d'edificació de la parcel·la d'ús dotacional i, per tant, no té incidència en l'estudi economicofinancer del Pla general a l'efecte de l'article 15.4 del Reial decret legislatiu 2/2008, de 20 de juny, pel qual s'aprova el Text refós de la llei del sòl, ni en el paisatge als efectes del Reial decret 120/2006, d'11 d'agost, del Consell, pel qual s'aprova el Reglament de paisatge de la Comunitat Valenciana.  
La proposta es considera correcta des del punt de vista de les exigències de la política ambiental, urbanística i territorial de la Generalitat, tal com recull l'article 85 de la LUV.  
D'acord amb l'article 52 de la LUV, en relació amb l'article 124 del Decret 67/2006, de 19 de maig, pel qual s'aprova el Reglament d'ordenació i gestió territorial i urbanística (d'ara endavant ROGTU) el canvi d'ús no exigeix una modificació del planejament i és competència municipal la seua aprovació, no obstant això, en considerar-se el sòl dotacional objecte de modificació xarxa primària en el Pla general, la competència per a l'aprovació definitiva de l'expedient, d'acord amb el 36.2, correspon a la Generalitat Valenciana.  
Tercer. Òrgan competent  
La Comissió Territorial d'Urbanisme, a proposta del director general d'Urbanisme, és l'òrgan competent per a emetre dictamen resolutori sobre l'aprovació definitiva de les modificacions puntuals de plans generals de municipis de menys de 50.000 habitants, de conformitat amb el que disposen els articles 94 de la LUV i 81 i següents de l'esmentada llei, en relació amb l'article 10.a), per remissió del Decret 167/2007, de 21 de setembre, del Consell, pel qual s'aprova el Reglament dels òrgans territorials i urbanístics de la Generalitat.  
Segons el que antecedeix, la Comissió Territorial d'Urbanisme, per unanimitat, acorda:  
Aprovar definitivament l'expedient de modificació puntual núm. 14 del Pla general d'Alaquàs consistent en el canvi d'ús dotacional publicoesportiu a ús docent d'una parcel·la de 12.000 m² delimitada pel carrer Jaume I, Camí Vell de Torrent, carrer del Doctor Fleming i instal·lacions esportives el Bovalar.  
Contra l'instrument de planejament aprovat pot interposar-se recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació, de conformitat amb el que preveu l'article 46.1 de la Llei 29/1998, de 13 de juliol, reguladora de la jurisdicció contenciós administrativa.  
Tot això sense perjudici que es puga exercir qualsevol altre recurs o acció que considere oportú.  
La qual cosa se certifica amb anterioritat a l'aprovació de l'acta corresponent i a reserva dels termes precisos que se'n deriven, conforme ho autoritza l'article 27.5 de la Llei 30/92, de 26 de novembre, de règim jurídic de les administracions públiques i del procediment administratiu comú (LRJAP-PAC).  
València, 31 de març de 2010.- El secretari de la Comissió Territorial d'Urbanisme: Juan Ramón Castaño Martínez.